Yorkshire soek Keshav terug ná rits paaltjies | Netwerk24
16 Julie 2019 20:30
Keshav Maharaj het groot indruk in die graafskapwedstryde vir die Engelse span Yorkshire gemaak. Foto: Gallo Images
Yorkshire het die voorloper, Somerset, met Maharaj aan die spits Dinsdag met 'n beurt en 73 lopies in Leeds geklop.
Die hotklou Maharaj het met 7/52 en 3/75 uitgeblink en sal ná 20 paaltjies in drie wedstryde eers na Suid-Afrika terugkeer, onder meer vir Krieket Suid-Afrika (KSA) se prysuitdeling vroeg in Augustus.
Maharaj het boonop 72 lopies in Yorkshire se eerste beurt van 520 aangeteken. Hy het toe met die bal gehelp om Somerset vir 196 en 251 in sy twee kolfbeurte uit te boul.
Hoewel dit die laaste wedstryd van sy korttermynkontrak was, is Yorkshire volgens yorkshirepost.co.uk in gesprek met KSA om hom vir sy volgende wedstryd, op 18 Augustus teen Nottinghamshire, en dalk weer in September in te span.
Suid-Afrika vertrek in September na Indië. Dit sal Maharaj se selfvertroue sekerlik 'n hupstoot gee as hy nog 'n klomp paaltjies laat kantel voor 'n besoek aan 'n land waar draaiers tradisioneel die septer in toetskrieket swaai. – Sportredaksie